**Peter Langkjær Madsen** (s. 12. tammikuuta 1971 Høng, Tanska) on tanskalainen keksijä ja murhaaja. Tanskassa häntä kutsuttiin Raketti-Madseniksi, sillä hän oli suunnitellut lentävänsä avaruuteen omatekoisella raketilla. Madsen myös rakensi Tanskan suurimman yksityisen sukellusveneen. Hän murhasi ruotsalaisen toimittajan Kim Wallin 10. elokuuta 2017 sukellusveneessään. Madsen tuomittiin elinkautiseen vankeuteen murhasta.

Ura
---

UC3 Nautilus vuonna 2008.
Madsen kasvoi köyhissä oloissa yli 70-vuotiaan rakettiharrastajaisänsä ankarasti kasvattamana ja oli lapsesta asti kiinnostunut raketeista ja sukellusveneistä. Ensimmäisen sadan metrin korkeuteen kohonneen raketin hän rakensi 15-vuotiaana. Hän keskeytti lukion heti, kun katsoi tietävänsä tarpeeksi harrastuksestaan.

Madsenia on kuvailtu täydellisyyteen pyrkiväksi ja äärimmäisen niukasti eläväksi amatööri-harrastajaksi. Hän kuului teini-iässä kööpenhaminalaiseen DARK-rakettikerhoon, kunnes hänen suurelliset suunnitelmansa kävivät muille jäsenille ylivoimaisiksi. Madsen kävi myöhemmin hitsauskursseja ja aloitti insinöörikoulutuksen, josta ei suorittanut tutkintoa. Vuonna 2002 valmistui Freya-niminen sukellusvene ja seuraavaksi Kraka-sukellusvene. Sukellusvenettä rakentaessaan 1990-luvulla hän nukkui konehallin lattialla säästääkseen vuokrakuluissa.

Hänet tunnetaan UC3 Nautilus -sukellusveneen suunnittelijana ja aluksen kapteenina. Madsenin mukaan hänen joukkorahoituksen turvin rakentamansa UC3 Nautilus on suurin yksityisomistuksessa oleva sukellusvene. Sukellusvene valmistui vuonna 2008. Sen kunnostamiseksi aloitettiin vuonna 2014 toinen joukkorahoitushanke, jonka tavoitteena oli kerätä 50 000 dollaria. Keräys tuotti lopulta vain 6 170 dollaria. Tuolloin UC3 Nautilus oli tehnyt tuhat sukellusta ja sitä kunnostamassa työskenteli kymmenen vapaaehtoista. Madsen ja sukellusveneestä vastaavat vapaaehtoiset päätyivät erimielisyyksiin vuonna 2015, minkä jälkeen veneen omistus siirrettiin Madsenille.

UC3 Nautiluksen valmistuttua Madsen alkoi suunnitella myös avaruuslentoja. Hän johtaa *Rocket-Madsens Space Laboratory* -nimistä järjestöä, jonka tavoitteena on laukaista raketti avaruuteen kelluvalta alustalta lähellä Bornholmin saarta ja lopulta olla ensimmäinen ihmisen vapaaehtoisvoimin avaruuteen laukaissut kansalaisjärjestö. Madsen oli 2008 myös mukana perustamassa Copenhagen Suborbitals -nimistä järjestöä, josta hän 2014 erosi. Järjestöt ovat riidelleet sittemmin keskenään rakettien laukaisupaikasta.

Murha sukellusveneessä
----------------------

### Murha

11. elokuuta 2017 Madsenin sukellusvene upposi. Samalla matkustajana ollut toimittaja Kim Wall katosi. Tanskan poliisi pidätti Madsenin, koska epäili häntä toimittajan murhasta. Vangitsemisoikeudenkäynnissä rikosnimike lieveni kuolemantuottamukseksi (tansk. *uagtsomt manddrab*). Tutkintavankeuden aikana oikeus muutti vangitsemisperustetta ankarammaksi: "kuolemantuottamus raskauttavien asianhaarojen vallitessa" (*uagtsomt manddrab under særligt skærpende omstændigheder*). Syyskuussa uusien todisteiden (muun muassa DNA-tutkimuksen) perusteella alkuperäinen murhasyyte palautettiin voimaan.

Poliisin mukaan Madsen on kertonut, että toimittaja Kim Wall kuoli sukellusveneessä onnettomuuden seurauksena, ja Madsen hautasi hänet Kögenlahteen, joka on merialue Kööpenhaminan eteläpuolella Amagerin saaren ja Stevnsin kunnan välissä.

Tammikuun 16. päivänä 2018 Madsen sai Kim Wallin murhasta syytteen, jossa hänelle vaadittiin elinkautista tuomiota. Syyttäjän mukaan hän oli syyllistynyt murhaan, vapaudenriistoon ja seksuaalirikoksiin. Oikeudenkäynti alkoi 8.3.2018. 25. huhtikuuta 2018 Kööpenhaminan käräjäoikeus tuomitsi Madsenin elinkautiseen vankeuteen murhasta, törkeästä seksuaalirikoksesta ja hautarauhan rikkomisesta. Madsen myönsi paloitelleensa Wallin ruumiin mutta väitti kuoleman johtuneen häkämyrkytyksestä.

Myöhemmin dokumenttisarjaa varten tehdyssä puhelinhaastattelussa Madsen tunnusti murhanneensa Wallin. 

Madsen avioitui joulukuussa 2019 vankilassa venäläis-suomalaisen graafikon Jenny Kurpenin kanssa.

Madsen yritti 20. lokakuuta 2020 paeta räjähteillä uhaten Herstedvesterin vankilasta Kööpenhaminassa, mutta poliisit saivat hänet kiinni.

### Uhri

*Pääartikkeli: Kim Wall*
Toimittaja Kim Wall oli ruotsalainen vapaa journalisti, joka asui tuolloin Kööpenhaminassa. Wall oli kirjoittamassa Madsenista ja sukellusveneestä juttua saksalaislehteen, ja meni sukellusveneeseen haastatellakseen Madsenia.

Lähteet
-------

1. 1 2  Peter Madsen misstänkts för Kim Walls död – men vem är han egentligen? *nyheter24.se*.  24.8.2017. Viitattu 6.3.2018. (ruotsiksi)
2. 1 2  Her er portrættet af Peter Madsen *TV2 Nyheder*.  26.8.2017. Viitattu 6.3.2018. (tanskaksi)
3. 1 2  Peter Madsen: Who is Danish DIY submarine enthusiast? *BBC News*. BBC. Viitattu 21.8.2017. (englanniksi)
4. ↑  Our statement on former Copenhagen Suborbitals member Peter Madsen *Copenhagen Suborbitals*.  Arkistoitu 11.6.2018. Viitattu 6.3.2018. (englanniksi)
5. ↑  "Raketti-Madsenin" rikosepäilyt ja toimittajan katoaminen ovat saaneet Tanskan shokkitilaan *Savon Sanomat*. Viitattu 16.8.2017.
6. ↑  Mitä ruotsalaistoimittajalle tapahtui Tanskan amatöörisukellusveneessä? Rikostutkijat taistelevat kelloa vastaan *Yle*.  13.8.2017. Viitattu 17.8.2017.
7. ↑  Opfinder er varetægtsfængslet i 24 dage for uagtsomt manddrab *Politiken*.  12.8.2017. Viitattu 17.8.2017. (tanskaksi)
8. ↑  Retten ændrer kendelse: Ejer af ubåd er fængslet efter strengere paragraf *Politiken*.  16.8.2017. Viitattu 21.8.2017. (tanskaksi)
9. ↑  Mikkonen, Minttu: Kuolema voi jäädä ikuiseksi mysteeriksi.  *Helsingin Sanomat*, 13.9.2017, s. A 24.
10. ↑  Mysteerisukellusveneen omistaja: Ruotsalaistoimittaja kuoli onnettomuudessa veneessä *Lapin Kansa*.  21.8.2017. Viitattu 21.8.2017.
11. ↑  Madsen sai syytteen Kim Wallin murhasta *Iltalehti*. Viitattu 16.1.2018.
12. ↑  Tanskalaiskeksijälle syyte Kim Wallin murhasta *Yle Uutiset*. Viitattu 6.3.2018.
13. ↑  Paakkanen, Mikko & Pelli, Petja: Sukellusvenemurhasta syytetty Peter Madsen tuomittiin elinkautiseen vankeuteen – oikeus piti tekoa suunniteltuna (Maksullinen artikkeli.)  25.4.2018. Helsingin Sanomat. Viitattu 25.4.2018.
14. ↑  Peter Madsen tuomittu elinkautiseen Kim Wallin murhasta  25.4.2018. MTV. Viitattu 25.4.2018.
15. ↑  Tanska | Sukellusvenemurhasta tuomittu Peter Madsen myönsi ensimmäistä kertaa tappaneensa toimittaja Kim Wallin *Helsingin Sanomat*.  9.9.2020. Viitattu 9.9.2020.
16. ↑  Tidning: Livstidsdömda Peter Madsen gift med kvinna i Finland.  *Hufvudstadsbladet*, 13.1.2020, s. 9. Artikkelin verkkoversio.
17. ↑  Jenny, 39, meni naimisiin sukellusvenemurhaajan kanssa *Iltalehti*. Viitattu 16.1.2020.
18. ↑  Peter Madsen yritti paeta vankilasta, poliisi ottanut kiinni – IS seuraa *Ilta-Sanomat*.  20.10.2020. Viitattu 20.10.2020.
19. ↑  Gustafsson, Miia: Sukellusveneessä murhatun Kim Wallin vanhemmat ovat kokeneet pahimman mahdollisen painajaisen: "Luovuttaa ei silti voi, pahuus ei saa voittaa"  11.5.2019. Yle. Viitattu 12.2.2021.
20. ↑  Kim Wall *Kim Wall*.  Arkistoitu 22.8.2017. Viitattu 22.8.2017. (englanniksi)

Aiheesta muualla
----------------

### Dokumenttielokuva

* Emma Sullivan: *Into the Deep* (Tanska, 2020) 1 h 30 min

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat
* Puola

 |
|  |
| Henkilöt | 
* Yle

 |

 |